**STRUČNÁ INFORMÁCIA K PROJEKTOM VEGA**

**Aktuálne informácie o VEGA výzve:**

<https://www.minedu.sk/aktualne-informacie-a-pokyny-pre-veducich-projektov-vega/>

**PORTÁL e-VEGA**

Systém e-VEGA, prevádzkovaný Ministerstvom školstva, vedy, výskumu a športu SR (MŠVVaŠ SR) a Slovenskou akadémiou  vied (SAV), slúži na elektronické podávanie žiadostí a správu projektov a je jedinou možnosťou podávania žiadostí o dotáciu. Slúži pre vedúcich projektov a ich riešiteľské kolektívy, členov komisií VEGA, posudzovateľov projektov, ako aj správcov projektov. Je dostupný na:  
<https://www.minedu.sk/on-line-system-na-elektronicku-spravu-agendy-vega/>

Pred podávaním žiadosti prostredníctvom on-line systému je dôležité oboznámiť sa so štatútom a pravidlami VEGA, ktoré sú zverejnené na webovom sídle MŠVVaŠ SR. V Štatúte VEGA nájdete tiež komisie, ktoré sa ustanovujú pre skupiny a podskupiny odborov vedy a techniky a tiež podmienky na výber projektov na základe výzvy. Podrobnejšie na: <https://www.minedu.sk/zakladne-dokumenty-vega/>

**POPIS PROCESU NA ÚROVNI FAKULTY**

Ak plánujete podať projekt, informujte o tom Centrum priemyselného výskumu (ďalej len „CPV“) a to predložením vyplneného tlačiva „*Informácia k pripravovanému projektu*“ osobne alebo elektronicky na [katarina.mrskova@stuba.sk](mailto:katarina.mrskova@stuba.sk). CPV následne predloží toto tlačivo prostredníctvom prodekana pre vedu a výskum na najbližšie zasadnutie vedenia fakulty dekanovi fakulty za účelom získania predchádzajúceho súhlasu k projektu a zabezpečeniu informovania. Bezodkladne po zasadnutí bude zaslaná informácia o ne/udelení súhlasu. Ďalej je potrebné aby vedúci projektu prekonzultoval výsledný rozpočet projektu s CPV pred jeho podaním. Po vyplnení systému e-VEGA a odoslaní žiadosti projektu v elektronickej podobe je potrebné doručiť:

* originál žiadosti podpísaný vedúcim projektu a ostatnými spoluriešiteľmi - 1x
* vygenerované Potvrdenie o podaní žiadosti - 2x, v prípade spolupráce so SAV - 3x
  + v systéme prosím pri funkcii dekana FIIT uveďte meno, priezvisko a tituly
  + v systéme prosím pri funkcii vedúceho projektu uveďte meno, priezvisko a tituly
  + v prípade spoločného projektu z rezortu školstva a SAV sa podpisuje aj funkcionár spolupracujúcej organizácie podieľajúcej sa na riešení projektu, tzn. uviesť meno, priezvisko, tituly a funkciu
* elektronicky zaslať podávaný projekt, vrátane anglickej verzie na adresu [katarina.mrskova@stuba.sk](mailto:katarina.mrskova@stuba.sk)

Samotné potvrdenie o podaní projektu je potrebné predložiť bezodkladne na CPV. To následne zabezpečí podpísanie doručených potvrdení dekanom fakulty a odoslanie na agentúru VEGA. V prípade projektov, kde je partnerom SAV alebo iný subjekt z rezortu školstva odporúčame samotný projekt v systéme e-VEGA podať najneskôr 3 pracovné dni pred termínom ukončenia výzvy. Uvedené platí aj pokiaľ sa jedná o projekt s inou fakultou STU.

**ZÁSADY TVORBY ROZPOČTU**

Dotáciu MŠVVaŠ SR pridelenú na projekt VEGA možno využívať iba na výdavky spojené s účelom a obsahom projektu. V rámci tvorby rozpočtu projektu je dôležité pamätať, že momentálne sú finančné prostriedky použiteľné iba na tzv. **bežné výdavky (ďalej len „BV“)**. BV reprezentuje ekonomická klasifikácia 600, ktorá je vysvetlená nižšie. Vo všeobecnosti platí zásada, že rozpis BV na celé obdobie riešenia projektu, resp. tiež aj za jednotlivé roky, musí na úrovni jednotlivých položiek napĺňať kritérium efektívneho a hospodárneho nakladania s finančnými prostriedkami v súvislosti s riešením projektu. BV majú teda byť zadefinované stručne, jasne a jednoznačne.

**Limity pre BV**

**Minimálna výška ročných plánovaných bežných výdavkov**, ktorého vedúcim je pracovník verejnej vysokej školy je **3 320 €/rok**.

**Maximálna výška ročných plánovaných bežných výdavkov**, ktorého vedúcim je pracovník verejnej vysokej školy, je **29 875 €/rok.**

**Vybrané ekonomické klasifikácie**

V prípade vedúcich projektu z rezortu školstva, resp. zástupcu vedúceho projektu z rezortu školstva pri spoločných projektoch so SAV je možné špecifikovať aj položky 610 (mzdy, platy, služobné príjmy a ostatné osobné vyrovnania) a 620 (poistné a príspevok do poisťovní), pričom výška plánovaných odmien a odvodov by nemala prekročiť 10 % z plánovaných prostriedkov na 630 (tovary a služby). Cestovné náhrady a výdavky spojené s ubytovaním súvisiace so služobnou cestou v rámci riešenia projektu je možné si naplánovať do rozpočtu projektu **len pre členov riešiteľského kolektívu, t.j. nie je možné uhradiť tieto výdavky iným osobám.**

|  |  |  |
| --- | --- | --- |
| **položka** | **popis položky** | **poznámka** |
| **610** | **mzdy, odmeny, príplatky** | súčet 610 + 620 je max. 10% z 630 |
| **620** | **poistné, príspevky do poisť.** |  |
| **630** | **tovary a služby - spolu** | predstavuje súčet 631 až 637 |
| v tom: 631 | cestovné |  |
| *v tom:*  631001 | cestovné - tuzemské |  |
| 631002 | cestovné - zahraničné |  |
| 632 | energie, komunikácie |  |
| 633 | materiál |  |
| 634 | dopravné |  |
| 635 | údržba |  |
| 636 | nájomné |  |
| 637 | služby |  |
|  | **réžia fakulty** | 15 % zo súčtu 610 + 620 + 630 |
| **600** | **bežné výdavky - spolu** | **súčet 610 + 620 + 630 + réžia** |

**RIEŠITEĽSKÝ KOLEKTÍV**

Riešiteľský kolektív je v rámci žiadosti reprezentovaný okrem iného prostredníctvom riešiteľskej kapacity v hodinách, t.j. celkovému času, ktorý je venovaný riešeniu projektu. Riešiteľská kapacita žiadneho riešiteľa nesmie prekročiť v súčte jeho riešiteľskú kapacitu za rok bez ohľadu na zdroj podpory, resp. poskytovateľa finančných prostriedkov, pričom pri pedagogických pracovníkov je to 1000 h/rok, u výskumníkov 2000 h/rok.

Podľa štatútu a pravidiel VEGA:

* vedúci projektu musí mať vysokoškolské vzdelanie 3. stupňa a tvorivý člen riešiteľského kolektívu musí mať minimálne vysokoškolské vzdelanie 2. stupňa,
* vedúci projektu, resp. členovia riešiteľského kolektívu môžu mať aj skrátený pracovný úväzok na danej vysokej škole, musia byť však jej zamestnancami.
* maximálny počet riešiteľov v jednom projekte spolu s vedúcim projektu nesmie presiahnuť 20 fyzických osôb,
* 1 riešiteľ môže byť vedúcim najviac 1 projektu a 1 riešiteľ z pracoviska rezortu školstva sa môže podieľať maximálne na 2 projektoch evidovaných vo VEGA (vrátane žiadostí zaregistrovaných v systéme e-VEGA s vygenerovaným evidenčným číslom, výnimkou sú riešitelia, ktorým sa končí projekt v aktuálnom roku), pričom nesmie prekračovať stanovenú maximálnu ročnú výšku výskumnej kapacity,
* výška finančných prostriedkov v kategórii bežných aj kapitálových výdavkov musí byť naplánovaná primerane a opodstatnene (nadhodnotené požiadavky majú vplyv na hodnotenie žiadosti príslušnou komisiou VEGA, pričom z tohto dôvodu môže byť takáto žiadosť vyradená).
* v rámci riešiteľského kolektívu možno uvádzať iba pracovníkov zo slovenských verejných a súkromných vysokých škôl alebo organizácií SAV.

**KRITÉRIA HODNOTENIE PROJEKTOV VEGA**

Základné podmienky hodnotenia projektov:

1. originalita,
2. etické aspekty projektu,
3. komplexnosť a prierezovosť riešenia navrhovanej problematiky,
4. očakávaný prínos do vednej oblasti,
5. očakávaný prínos do hospodárskej a spoločenskej praxe,
6. kvalita spracovania vedeckej časti projektu,
7. odborná spôsobilosť vedúceho projektu a jeho riešiteľského kolektívu vrátane jeho zloženia na riešenie výskumnej problematiky a na splnenie vytýčených cieľov projektu (Pri hodnotení vedeckej spôsobilosti vedúceho projektu a jeho riešiteľského kolektívu komisia posudzuje v závislosti od vecného zamerania vedeckého projektu hlavne **počet a kvalitu publikácií a citačných ohlasov na publikované diela**),
8. primeranosť výšky plánovaných finančných nákladov na celé obdobie riešenia projektu v nadväznosti na rozsah a komplexnosť riešenia navrhovanej problematiky a úroveň vytýčených cieľov z hľadiska dosiahnutia očakávaných prínosov podľa písmen c) a d)

**Minimálne požiadavky na vstupné hodnotenie projektov z hľadiska publikačnej činnosti:**

* **pre vedúceho projektu:**
* 3 publikácie kategórie A\* za posledných 5 rokov bez ohľadu na vek
* vedúci projektu pod 35 rokov: 3 publikácie kategórie A za celé obdobie
* vedúci projektu do 50 rokov: 5 publikácií kategórie A za celé obdobie
* vedúci projektu nad 50 rokov: 7 publikácií kategórie A za celé obdobie
* **pre zástupcu vedúceho projektu:**
* 2 publikácie kategórie A za posledných 5 rokov bez ohľadu na vek
* zástupca pod 35 rokov: 2 publikácie kategórie A za celé obdobie
* zástupca do 50 rokov: 3 publikácie kategórie A za celé obdobie
* zástupca nad 50 rokov: 4 publikácie kategórie A za celé obdobie

**ĎALŠIE UŽITOČNÉ ODKAZY**

Prehľad otázok a odpovedí k projektom VEGA na stránke MŠVVaŠ SR:

<https://www.minedu.sk/data/att/16220.pdf>

Podrobné pokyny k rozpočtu a žiadosti:

<https://evega.minedu.sk/e-vega/infopages/PokynyZiadostGrant.htm>